Сінічка  
*Уладзімір Паўлаў*

Ах, сінічка-невялічка,

Трапяткая,

Нібы знічка.

На галінку,

На сучок —

Скок ды скок,

Скок ды скок.

А пасля

Як асмялела,

Дык у фортку заляцела.

(Асмялееш тут, няўжо ж,

Бо мароз задужа гож!)

Пакружылася з хвіліну

Ды ўчапілася ў гардзіну.

Неспакойная, сядзіць

I ў мой бок усё глядзіць.

Пачакай, ката прагонім —

Накармлю цябе з далоні.

Ну, давай душу суцеш:

Крошкі клюй, сілкуйся, еш!

Мы з табою — дружбакі…

Што, не хочаш браць з рукі?

Трэба, мабыць, на галінку

Начапіць пайсці скарынку.

Госця тут затрапятала

I паўз самага мяне

У фортку фыркнула ў акне.

Ды сказаць паспела птушка

Па сакрэту мне на вушка,

Што сама з'еш хоць вала,

Будзе ўсё адна хвала.

Дзе ты бачыў, каб сініца

Ды не ўмела падзяліцца?!

Не, няма сярод сініц

Ні чужых, ні чужаніц.

I яны не знаюць чэсці,

Каб крадком ад іншых есці…

Ля зімовае кармушкі

У чаканні скачуць птушкі.

I — відаць па выразу —

Згадваюць, што вынясу,

Ці даслухаў да канца

Просьбу іхняга ганца?

Так, даслухаў. Што хлусіць.

Госця паляцела.

А прасіць — ужо ж прасіць!

Я хвалю за смеласць…

Ах, сінічка-невялічка,

Трапяткая,

Нібы знічка!

Каб сініц траскун мароз

Не даймаў ажно да слёз,

Як яна й сказала,

Я выношу…

Сала.